钦定古今图书集成/理学汇编/学行典/第136卷 > 礼记 > 《表记》
## 钦定古今图书集成/理学汇编/学行典/第136卷 > 礼记 > 《表记》

子曰：“事君难进而易退，则位有序；易进而难退，则乱
也。故君子三揖而进，一辞而退，以远乱也。”

〈陈注〉吕氏曰：“所谓有序者，小德役大德，小贤役大贤之谓也。所谓乱者，贤不肖倒置之谓也。君信我，可以为师，非学焉而后臣之，则不进也；信我，可以执国政，虽待以季、孟之闲，亦不进也。膰肉不至而即行，灵公问陈而即行。君子之道，正君而已，枉己者未有能直人者也。人之相见，三揖至于阶，三让而后升，而其退也，一”辞而出，主人拜送，宾去不顾。若主人之敬未至而强进，主人之意已懈而不辞，则宾主之分乱矣。可仕、可已，可见、可辞，进退之义一也。〈大全〉延平周氏曰：“其进也以礼，故难；其退也以义，故易。进也不以礼，故易；退也不以义，故难。难进而易退，则位之所以有序；易进而难退，则位之所以乱而无序。”

子曰：“事君三违而不出竟，则利禄也。人虽曰不要，吾
不信也。”

〈陈注〉违，犹去也。不出竟，实无去志。谓非要利可乎？吕氏曰：“孔子去鲁，迟迟吾行，以不忍于父母之国也。孟子去齐，三宿出昼，冀齐王之悔悟也。然卒出竟以去，君子之义可见矣。”

子曰：“事君慎始而敬终。”子曰：“事君可贵可贱。可富可
贫。可生可杀。而不可使为乱。”

〈大全〉延平周氏曰：“进以礼，所以慎始；退以义，所以敬终。”　蓝田吕氏曰：“贵贱、贫富、生杀，君之所操，以御臣之具也。虽有是具以御臣，然所以御之者理也。理义人心之所同然，天所以命于人君，君臣臣、父父、子子，所以保乎天下国家也。故臣之事君，无所逃乎天地之闲，东西南北，惟命是从。及违于理义，则臣得以争于君，匹”夫不可夺其志。故君以我为贤，则可处之以富贵；以我为不肖，则可处之以贫贱；以我为无罪，则可生；以我为有罪，则可杀。六者莫不惟君所命，其不可夺者吾之义理而已。